Euroopa Liidu Teataja L 158 , 17/06/1997 Lk 0021 - 0027



Komisjoni määrus (EÜ) nr 1093/97, 16. juuni 1997, millega sätestatakse melonite ja arbuuside turustusstandardid EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] eriti selle artikli 2 lõiget 2, ning arvestades, et: määruse (EÜ) nr 2200/96 I lisas on loetletud tooted, mille standardid tuleb vastu võtta; nimetatud lisas loetletud toodetest ei ole melonite ja arbuuside suhtes ühenduse standardeid veel sätestatud; nende toodete turustusstandardid tuleb sätestada; selleks tuleks maailmaturu läbipaistvuse huvides arvesse võtta standardid, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm; nende standardite kohaldamine peaks ebarahuldava kvaliteediga tooteid turult kõrvaldama ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust; neid standardeid kohaldatakse kõikidel turustusetappidel; toodete pikamaavedu, teatav ladustusaeg või mitmesugused käitlustoimingud võivad kaasa tuua nende bioloogilisest arengust või suuremast või väiksemast riknemisohust põhjustatud kvaliteedi halvenemise; seda riknemist tuleks seetõttu arvesse võtta lähetamisjärgsetel turustusetappidel standardeid kohaldades; käesolevas määruses sätestatud meetmed on kooskõlas värske puu- ja köögivilja korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Turustusstandardid, mida kohaldatakse - CN-koodi 08071900 alla kuuluvate melonite suhtes, - CN-koodi 08071100 alla kuuluvate arbuuside suhtes, on sätestatud vastavalt I ja II lisas. 2. Neid standardeid kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt. Lähetamisjärgsetel etappidel on lubatud järgmised hälbed: a) vähene värskuse ja turdumuse vähenemine; b) muude toodete puhul, v.a ekstraklassi tooted, nende bioloogilisest arengust või riknemisohust põhjustatud vähene kvaliteedi halvenemine. Artikkel 2 Käesolev määrus jõustub 1. juulil 1997. Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. juuni 1997 Komisjoni nimel komisjoni liige Franz Fischler [1] EÜT L 297, 21.11.1996, lk 1. -------------------------------------------------- I LISA MELONITE STANDARD I. TOOTE MÄÄRATLUS Käesolevat standardit kohaldatakse Cucumis melo L. melonisortide suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud melonid. II. KVALITEEDINÕUDED Standardis määratletakse müügivalmis ja pakendatud melonite kvaliteedinõuded. A. Miinimumnõuded Võttes arvesse iga klassi erinõudeid ja lubatud hälbeid, peavad kõikides klassides melonid olema: - terved, [1] - veatud; mädanenud või toiduks kõlbmatud riknenud tooted ei ole lubatud, - puhtad, ilma nähtava võõrolluseta, - värske välimusega, - taimekahjuriteta, - taimekahjurite tekitatud kahjustusteta, - tihked, - ebatavalise pinnaniiskuseta, - võõra lõhna ja maitseta. Melonid peavad olema hästi arenenud ja piisavalt küpsed [2]. Melonid peavad olema niisuguses valmimisastmes ja seisukorras, et need: - kannatavad vedu ja käitlemist, ja - jõuavad sihtkohta rahuldavas seisukorras. B. Liigitamine Melonid liigitatakse kahte järgnevalt määratletud klassi: i) I klass Selle klassi melonid peavad olema hea kvaliteediga. Need peavad olema tüüpiliste sorditunnustega. Melonitel võivad olla järgmised tühised vead, kui need ei mõjuta toote üldilmet, säilivust ega esitusviisi: - tühised kujuvead, - vähesed värvusvead (maaga kokkupuutekohas tekkinud heledamat laiku ei loeta värvusveaks), - hõõrdumisest tingitud või käitlemisel tekkinud väikesed pindmised plekid, - vähesed, kuni 2 cm pikkused armistunud praod koores viljavarre ümbruses, mis ei ulatu viljalihani. Sortidel, mille viljavars ei eraldu vilja valmides, võib see Charentais, Ogeni ja Galia tüüpi melonitel olla maksimaalselt 2 cm pikkune ja teistel sortidel 5 cm pikkune, kuid igal juhul peab viljavars olema terve ja korralikult vilja külge kinnitunud. ii) II klass Sellesse klassi kuuluvad melonid, mida ei või liigitada I klassi, kuid mis vastavad eespool nimetatud miinimumnõuetele. Melonitel võib olla järgmisi vigu, kui on säilinud põhilised kvaliteedi-, säilivus- ja esitusviisi omadused: - kujuvead, - värvusvead (maaga kokkupuutekohas tekkinud heledamat laiku ei loeta värvusveaks), - tühised muljutised, - tühised kuivad praod või sügavad lõhed, mis ei kahjusta viljaliha, - hõõrdumisest tingitud või käitlemisel tekkinud pindmised vead. III. SUURUSNÕUDED Suurus määratakse kindlaks iga meloni kaalu või ristlõike läbimõõdu alusel. Miinimumsuurused on järgmised: Sortimine kaalu alusel: —Charentais, Ogeni ja Galia tüüpi melonid | 250 g, | —muud melonid | 300 g. | Sortimine läbimõõdu järgi: —Charentais, Ogeni ja Galia tüüpi melonid | 7,5 cm, | —muud melonid | 8 cm. | Kaalu alusel sortimisel ei tohi igas pakendis kõige suurem melon kaaluda üle 50 % kõige väiksema meloni kaalust. Läbimõõdu alusel sortimisel ei tohi igas pakendis kõige suurema meloni läbimõõt olla üle 20 % suurem kõige väiksema meloni läbimõõdust. Suuruse järgi sortimine on mõlema klassi puhul kohustuslik. IV. HÄLBEID KÄSITLEVAD NÕUDED Igas pakendis lubatakse kvaliteedi- ja suurushälbeid toodete suhtes, mis ei vasta pakendil näidatud klassi nõuetele. A. Kvaliteedihälbed i) I klass 10 % melonite arvust või kaalust, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires. ii) II klass 10 % melonite arvust või kaalust, mis ei vasta selle klassi ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted. B. Suurushälbed Kõikides klassides: 10 % melonite arvust või kaalust, mis on pakendil märgitud suurusest väiksemad või suuremad. V. ESITUSVIISI NÕUDED A. Ühtlikkus Iga pakendi sisu peab olema ühtlik ja sisaldama ainult sama päritoluga, sama sorti või kaubanduslikku tüüpi, sama kvaliteedi ja suurusega (kui toode sorditakse suuruse järgi) meloneid ning I klassi melonid peavad olema ka ühtlase arengu- ja küpsusastme ning värvusega. Pakendi sisu nähtav osa peab esindama kogu pakendi sisu. B. Pakendamine Melonid peavad olema nii pakitud, et need on nõuetekohaselt kaitstud. Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi. Pakend peab olema ilma igasuguse võõrolluseta. VI. MÄRGISTAMISNÕUDED Iga pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed. A. Identifitseerimine Pakendaja ja/või lähetaja: nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse. B. Toote liik - "Melonid", kui pakendi sisu ei ole nähtav, - sordi või kaubandusliku tüübi nimi (näit Charentais). C. Toote päritolu - Päritoluriik ja võimaluse korral tootmispiirkond või üleriigiline, piirkondlik või kohalik kohanimi. D. Kaubanduslikud andmed - klass, - suurus väljendatuna miinimum- ja maksimumkaalus või -läbimõõdus, - ühikute arv (ei ole kohustuslik). E. Ametlik kontrollmärk (ei ole kohustuslik) [1] Murdumisnäitaja automaatsel mõõtmisel tekkinud väikest armistunud lõhet ei loeta veaks. [2] Viljaliha murdumisnäitaja peab olema vähemalt 8 %, mõõdetuna viljaliha keskpunktist ristlõike kohalt. -------------------------------------------------- II LISA ARBUUSIDE STANDARD I. TOOTE MÄÄRATLUS Käesolevat standardit kohaldatakse Citrullus lanatus (Thunb.) Matsum. et Nakai arbuusisortide suhtes, mis tuleb tarbijale müüa värskelt, välja arvatud tööstuslikuks töötlemiseks ettenähtud arbuusid. II. KVALITEEDINÕUDED Standardis määratletakse müügivalmis ja pakendatud arbuuside kvaliteedinõuded. A. Miinimumnõuded Võttes arvesse iga klassi erinõudeid ja lubatud hälbeid, peavad kõikides klassides arbuusid olema: - terved, - veatud; mädanenud või toiduks kõlbmatud riknenud tooted ei ole lubatud, - puhtad, ilma nähtava võõrolluseta, - taimekahjuriteta, - taimekahjurite tekitatud kahjustusteta, - tihked ja piisavalt küpsed; viljaliha värvus ja maitse peavad vastama piisavale küpsusastmele, - lõhedeta, - ebatavalise pinnaniiskuseta, - võõra lõhna ja maitseta. Arbuusid peavad olema niisuguses valmimisastmes ja seisukorras, et need: - kannatavad vedu ja käitlemist, ja - jõuavad sihtkohta rahuldavas seisukorras. B. Liigitamine Arbuusid liigitatakse kahte järgnevalt määratletud klassi: i) I klass Selle klassi arbuusid peavad olema hea kvaliteediga. Need peavad olema: - sordile omase hea kujuga, - muljutiste ja pragudeta, tühiseid pindmisi lõhesid ei loeta veaks. Lubatud on ebaolulised värvusvead arbuusi vilja selles osas, mis oli kokkupuutes maapinnaga vilja kasvu ajal. Viljavarre pikkus ei tohi ületada 5 cm. ii) II klass Sellesse klassi kuuluvad arbuusid, mida ei või liigitada I klassi, kuid mis vastavad eespool nimetatud miinimumnõuetele. Arbuusidel võib olla järgmisi vigu, kui on säilinud põhilised kvaliteedi-, säilivus- ja esitusviisi omadused: - tähtsusetud kujuvead, - koore tühised värvusvead, - vähesed muljutised või pindmised vead, mis on tekkinud mehaanilisel käitlemisel või taimekahjurite tegevuse või taimehaiguste tagajärjel. III. SUURUSNÕUDED Suurus määratakse kindlaks iga arbuusi kaalu alusel. Üks arbuus peab kaaluma vähemalt 1,5 kg. Pakendis arbuuside puhul ei või samas pakendis kõige kergema ja kõige raskema arbuusi kaalu vahe ületada 2 kg või 3,5 kg, kui kõige kergem arbuus kaalub üle 6 kg. Lahtiste arbuuside puhul ei ole arbuuside kaalu ühtlikkus kohustuslik. IV. HÄLBEID KÄSITLEVAD NÕUDED Iga pakendi või lahtise partii puhul lubatakse kvaliteedi- ja suurushälbeid toodete suhtes, mis ei vasta pakendil näidatud klassi nõuetele. A. Kvaliteedihälbed i) I klass 10 % arbuuside arvust või kaalust, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires. ii) II klass 10 % arbuuside arvust või kaalust, mis ei vasta ei selle klassi ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted. B. Suurushälbed Kõikides klassides: 10 % arbuuside arvust või kaalust, mis ei vasta suurusnõuetele, kuid mis ei tohi olla üle 1 kg raskem või kergem lähimast ettenähtud suurusest. Seda hälvet ei või mingil juhul kohaldada arbuuside suhtes, mis kaaluvad alla 1 kg. V. ESITUSVIISI NÕUDED A. Ühtlikkus Iga pakendi või lahtise partii sisu peab olema ühtlik ja sisaldama ainult sama päritoluga, sama sorti, sama kvaliteedi ja suurusega (kui toode sorditakse suuruse järgi) arbuuse. Pakendi sisu või lahtise partii nähtav osa peab esindama kogu pakendi sisu. I klassi arbuuside koor peab lisaks olema ühtlase kuju ja värvusega. B. Pakendamine Arbuusid peavad olema nii pakitud, et need on nõuetekohaselt kaitstud. Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi. Pakendid või lahtised partiid peavad olema ilma igasuguse võõrolluseta. Lahtiselt veetavad arbuusid peavad veoki põrandast ja seintest olema eraldatud sobiva kaitsematerjaliga, mis peab olema uus ja puhas ning millest ei jää arbuusidele ebameeldivat maitset ega lõhna. C. Esitusviis Arbuuse võib müügiks pakkuda: - pakendis, - lahtiselt. VI. MÄRGISTAMISNÕUDED Iga pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed. Kui arbuuse veetakse lahtiselt (otselaadimine veokile), peavad eespool nimetatud andmed sisalduma koorma saatedokumentides, mis pannakse veokis nähtavale kohale. Selle esitusviisi puhul ei ole suuruse, netokaalu või arbuuside arvu märkimine kohustuslik. A. Identifitseerimine Pakendaja ja/või lähetaja: nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse. B. Toote liik - "Arbuusid", kui pakendi sisu ei ole nähtav. C. Toote päritolu - Päritoluriik ja võimaluse korral tootmispiirkond või üleriigiline, piirkondlik või kohalik kohanimi. D. Kaubanduslikud andmed - klass, - suurus (kui toode sorditakse suuruse järgi) väljendatuna miinimum- ja maksimumläbimõõdus. - netokaal või ühikute arv. E. Ametlik kontrollmärk (ei ole kohustuslik) --------------------------------------------------